এর মধ্যেই সকালের সোনালি রোদ বাইরের জগৎ দখলে নিয়ে মিজানের রকমারি টি-স্টলের অভ্যন্তরে ঢুকে পড়েছে। দাঁড়ানো-বসা সবার চোখ-মুখ এখন উজ্জ্বল হয়ে উঠেছে রোদে। রোদে রোদে পদাঘাতকারী দুই যুবকের মাথার ওপরেও রোদ, কিন্তু হেলমেট মাথায় থাকায় রোদ ওদের চোখ-মুখ স্পর্শ করতে পারেনি। মহীয়সী নারীর কণ্ঠজাদুর মুগ্ধতার রেশ কাটেনি এখনো, মাথার ওপরের শান্তি-মুক্তি-প্রগতির ছায়া কাঁপিয়ে, সোনালি রোদ নাড়িয়ে ভোঁ-ভোঁ শব্দের কুৎসিত আওয়াজ তুলে কালো ধোঁয়া উড়িয়ে রোদে পদাঘাতকারী দুই যুবকের কালো রঙের হোন্ডাটি লাফিয়ে উঠল, কিন্তু দৌড়াল না, খাঁচাবন্দি গর্জে ওঠা সিংহের গলাটিপে ধরার মতো হোন্ডাটির কণ্ঠ টিপে ধরে চালক যুবক, কালো শরীর একটি ঝাঁকি দিয়ে বন্ধ হয়ে গেল হোন্ডাটি। প্রগাঢ় শান্ত ও নিবিড় নীরবতার অখ-তা কাচের ঘরের মতো মুহূর্তের মধ্যেই ভেঙে বহুখ- হয়ে গেল। চালু হয় কিনা এজন্য স্রেফ পরীক্ষা, এ রকম একটি ভাব নিয়ে হোন্ডার ওপরে বসেই নিজেদের মধ্যে আলাপেই মশগুল দুই যুবক। পেছনে বসা যুবকের পা-দুটি খর্বাকৃতির, মাটি সামান্য ছুঁই ছুঁই, মোরগের কেঁচো খোঁজার মতো পেছনের যুবকের পা-দুটি মাটি খোঁজে, হঠাৎ দু-একবার আঁচড়ও কাটা হয়।